 

**בבית הדין הצבאי לערעורים**

בפני:

**אלופה אורלי מרקמן -** הנשיאה
**תא"ל נועה זומר -** המשנה לנשיאה
**אל"ם מאיה גולדשמידט** **-** שופטת

בעניין:

**ח/XXXXXXX טוראי אביאל איצקוש –** המערער (ע"י ב"כ, סגן עדן שאקי)

**נ ג ד**

**התובע הצבאי הראשי –** המשיב (ע"י ב"כ, רס"ן מיה פישר ברזילי; סרן שני שחר)

ערעור על פסק דין של בית הדין הצבאי המחוזי במחוז שיפוטי הדרום שניתן בתיק דרום (מחוזי) 232/24 (אל"ם מאיר ויגיסר – אב"ד; רס"ן ליאור גולדנר – שופטת; סרן נתנאל פאררויי – שופט) ביום 26.8.2024. הערעור התקבל.

**פסק-דין**

1. ביום 26 באוגוסט 2024 הורשע המערער, לפי הודאתו, בעבירה של הוצאת רכוש מרשות הצבא, לפי סעיף 77(א)(1) לחוק השיפוט הצבאי, התשט"ו - 1955, ונידון, לצד עונשי מאסר מותנה והורדה בדרגה, ל-60 ימי מאסר בכליאה, שמניינם מיום מעצרו, ו-30 ימי מאסר בעבודה צבאית שירוצו מייד לאחר סיום הכליאה. ביום 11 בספטמבר 2024 סיים לרצות את עונש הכליאה, והחל בנשיאת המאסר בעבודה צבאית.
2. ביום 24 בספטמבר 2024 נפטר סבו של המערער, והוא מבקש לצאת היום להלווייתו בחו"ל, ולשוב ביום 6 באוקטובר 2024 להשלמת המאסר בעבודה צבאית. נמסר, כי בשל היציאה הכרוכה בכך מן הארץ, רמ"ד שיקום במקמצ"ר אינה יכולה לעשות שימוש בסמכותה לאשר הפסקה בעבודה הצבאית לתקופה זו, לפי סעיף 13 לתקנות השיפוט הצבאי (נשיאת עונש מאסר בעבודה צבאית), התשמ"ח - 1988.
3. להגנה ניתנה אפוא, לבקשתה, הארכת מועד להגשת ערעור, שבו היא מבקשת כי נורה על פיצול ריצויו של רכיב המאסר בעבודה צבאית - תחילה, מיום 11 בספטמבר 2024 ועד היום, 26 בספטמבר 2024; ולאחר מכן, מיום 6 באוקטובר 2024 ואילך. התביעה מסכימה לקבלת הערעור. הצדדים ביקשו ליתן פסק דין ללא דיון, והבהירו את נסיבות המקרה בישיבת תזכורת שהתקיימה היום, ללא נוכחות המערער.
4. אף שהסמכות להורות על פיצולו של עונש מאסר בפועל איננה נקיה מספקות (ע/26/17 **התובע הצבאי הראשי נ' טור' אסטפייב**, פסקאות 25,24 (2017); והשוו ע/8/18 **התובע הצבאי הראשי נ' טור' בורדיאנסקי** (2018)) - מצאנו, בנסיבות העניין **המיוחדות**, לאשר את הסכמת הצדדים. הערעור מתקבל במובן זה שהמערער יישא ברכיב המאסר בעבודה צבאית לפי התקופות הנקובות בפסקה 3 לעיל.

ניתן בלשכה היום, כ"ג באלול התשפ"ד, 26 בספטמבר 2024, ויועבר לצדדים ולרמ"ד שיקום במקמצ"ר על ידי מזכירות בית הדין.

 **\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_**

 **הנשיאה המשנה לנשיאה שופטת**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן כפיר לב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**